Title: ประกาศองค์การบริหารส่วนตำบลบ้านแปรง เรื่อง การกำหนดขั้นตอน วิธีการ ในการขอทราบข้อมูลข่าวสารตามพระราชบัญญัติ ข้อมูลข่าวสารของราชการ พ.ศ. 2540

ประกาศองค์การบริหารส่วนตำบลบ้านแปรง

ประกาศองค์การบริหารส่วนตำบลบ้านแปรง
เรื่อง
การกำหนดขั้นตอน วิธีการ ในการขอทราบข้อมูลข่าวสารตามพระราชบัญญัติ
ข้อมูลข่าวสารของราชการ
พ.ศ. ๒๕๔๐[๑]

ตามที่ได้มีประกาศให้มีการบังคับใช้พระราชบัญญัติข้อมูลข่าวสารของทางราชการ
พ.ศ. ๒๕๔๐ เป็นต้นมา ทำให้มีการขอรับข้อมูลต่างๆ
ของหน่วยราชการจากประชาชนทั่วไปโดยเฉพาะในส่วนขององค์การบริหารส่วนตำบลบ้านแปรง
อำเภอด่านขุนทด จังหวัดนครราชสีมาเองก็ได้มีการยื่นคำขอรับทราบข้อมูลต่างๆ
จากประชาชนเช่นเดียวกัน
แต่เนื่องจากการขอทราบข้อมูลในหลายโอกาสยังมีความไม่ชัดเจนในแนวทางปฏิบัติ วิธีการ
ขั้นตอน ตลอดจนความจำเป็นความเกี่ยวข้อง
คุณสมบัติของผู้ที่ประสงค์ขอรับทราบข้อมูลเอง
ดังนั้นเพื่อให้เกิดประสิทธิภาพในการปฏิบัติตามข้างต้น

อาศัยอำนาจตามมาตรา ๕๙ ประกอบมาตรา ๖๐
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติมถึง
ฉบับที่ ๕ พ.ศ. ๒๕๔๖ และอาศัยอำนาจตามมาตรา ๑๑ วรรคหนึ่ง วรรคสี่ ประกอบมาตรา ๑๕
แห่งพระราชบัญญัติข้อมูลข่าวสารของราชการ พ.ศ. ๒๕๔๐ จึงกำหนดขั้นตอน วิธีการ
และคุณสมบัติของผู้ที่ประสงค์ขอรับทราบข้อมูลดังนี้

๑.
ผู้ที่ยื่นคำขอการขอรับทราบข้อมูลข่าวสารขององค์การบริหารส่วนตำบลบ้านแปรง ให้กระทำโดยยื่นเอกสารเป็นหลักฐานในการขอรับทราบข่าวสารนั้น
ในวันและเวลาราชการ

๒. การดำเนินการต่อเอกสารคำขอตามข้อ ๑
ให้ดำเนินการตามระเบียบสำนักนายกรัฐมนตรีว่าด้วยงานสารบรรณ พ.ศ. ๒๕๒๖

๓. ผู้ที่ยื่นคำขอตามข้อ ๑ ต้องแสดงเหตุผล
ความจำเป็น ความเกี่ยวข้องต่อข้อมูลข่าวสารที่ยื่นขอให้ครบถ้วน สมบูรณ์
และโดยเฉพาะหากเป็นการขอรับทราบในเรื่องเกี่ยวกับการพัสดุจักต้องแสดงคุณสมบัติของผู้ขออันได้แก่หลักฐานต่างๆ
เกี่ยวกับการจดทะเบียนที่ทำให้ทราบว่ามีคุณสมบัติครบถ้วน
ถูกต้องตามกฎหมายอันพอที่จะอนุมานได้ว่ามีความเกี่ยวข้อง
และจำเป็นที่ต้องทราบข้อมูลการพัสดุดังกล่าว

๔.
เนื่องจากเอกสารที่จะแจ้งข้อมูลข่าวสารตามที่มีผู้ยื่นคำขอนั้น
เป็นการปฏิบัติต่อเอกสารตามระเบียบสำนักนายกรัฐมนตรี ว่าด้วยงานสารบรรณ พ.ศ. ๒๕๒๖
จึงให้นายกองค์การบริหารส่วนตำบลบ้านแปรงลงนามต่อเอกสารแต่เพียงผู้เดียว

๕.
ห้วงเวลาการตอบข้อมูลข่าวสารให้แก่ผู้ที่ยื่นคำขอตามข้อ ๑
ขององค์การบริหารส่วนตำบลบ้านแปรงกำหนดดังนี้
กรณีข้อมูลข่าวสารที่ตอบได้โดยไม่ชักช้า
กำหนดไม่เกิน ๒ วันทำการนับแต่วันยื่นตามข้อ ๑
กรณีข้อมูลข่าวสารที่ตอบได้แต่ต้องปรึกษาหารือ
กำหนดไม่เกิน ๔ วันทำการนับแต่วันยื่นตามข้อ ๑

ประกาศ
ณ วันที่ ๑๑ กุมภาพันธ์ พ.ศ. ๒๕๕๑
ธนกฤต
 ศิริปริญญานันต์
นายกองค์การบริหารส่วนตำบลบ้านแปรง

ปริยานุช/ผู้จัดทำ
๒๙
เมษายน ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๗๕ ง/หน้า ๒/๒๓ เมษายน ๒๕๕๑